**Indledning:**

For at udfærdige en jernbanesikkerhedsplan samt instruere, skal man være uddannet SR arbejdsleder eller sporspærringsleder/jernbanearbejdsleder.

Udfærdiger, og den der instruerer, skal være ansat ved – eller være indlejet til en entreprenør, der har fået anerkendt deres DS 21001 certifikat, til Ydelseskategori 1, *’Jernbanesikkerhedsmæssige ydelser’*, af Banedanmark. Dokumentation for Banedanmarks (Kvalitet & Sikkerhed) anerkendelse af DS 21001 certifikat skal kunne fremsendes, hvis det bliver efterspurgt.

**Generelt for udfyldelse af en Jernbanesikkerhedsplan:**

Der skal tages aktivt stilling til hvert enkelt punkt i skabelonen. Er punktet ikke relevant for det pågældende arbejde, påføres ”intet”. Punkterne må ikke slettes.

Ved revision og/eller en forlængelse af en tidligere godkendt jernbanesikkerhedsplan, skal den indsendes til fornyet godkendelse, og den skal kun indeholde de arbejder, som skal udføres i den periode som jernbanesikkerhedsplanen nu er gyldig for.

Ønskes der revidering af gældende jernbanesikkerhedsplan, anføres de ønskede ændringer med rød tekst under det ønskede afsnit. Teksten der ønskes erstattet ~~overstreges~~, så ændringen tydeligt kan ses. Først efter godkendelse fra en Sikkerhedskoordinator, er ændringen gældende.

Der må ikke anvendes stationsforkortelser.

Det er den, der har udfærdiget planen, der skal indsende den fra egen mailadresse.

Er det undtagelsesvis ikke muligt for udfærdiger af planen at sende fra egen mail, er det dog tilladt, at en anden gør det. I det tilfælde skal udfærdiger af planen være med som cc.

Ved indsendelse af jernbanesikkerhedsplaner m.m. skal strækningsnummer, samt en kort beskrivelse af opgaven fremgå af emnefeltet og filnavnet, startende med strækningsnummer.  
*F.eks. Strækningsnummer\_Sorø\_Slagelse\_koordinerende\_xxx.*

Hver mail må kun indeholde et strækningsnummer.

**Planer, der ikke opfylder kravet, vil blive sendt retur.**

**Den koordinerende jernbanesikkerhedsplan skal udfyldes på følgende måde:**

**Sidehoved:** Dato, godkendt af samt løbenummer er forbeholdt Sikkerhedskoordinatoren.

**ORF/ORS/SR:** Hvilket reglement, SR-ORF-ORS, der er gældende på arbejdsstedet. Foregår arbejdet hen over en systemgrænse, skal der udfærdiges en plan for hvert reglement.

**Strækning:** F.eks. 23.

**Station/mellem stationer**. F.eks. Langå eller Struer – Vinderup.

**Bygherre Anlæg /Infrastruktur:** Her markeres med X, om det er Anlæg eller Infrastruktur/ vedligehold (Sikkerhedskoordinatorer i Kvalitet & Sikkerhed), der skal godkende jernbanesikkerhedsplanen.

**Udfærdiget af:** Dato, navn og telefonnummer på den, der har udfærdiget jernbanesikkerhedsplanen. Udfærdiger kan bede anden person, om at besigtige et arbejdssted.

**Firma:** Navn på virksomheden, hvor udfærdiger er ansat samt DS 21001 certifikat-id.

**DS 21001 certifikat-id:** Id fra DS 21001 certifikat.

**Kompetencer:** Udfærdigers kompetence. SR 1/2, OR-S/F 1/2. Hastighedsnedsættelse skal fremgå, når det er aktuelt.

Udfærdiger skal have gældende kompetencer jf. kompetenceoversigten i uddannelseskompendierne.

**Hvis indlejet,** **firmanavn:** Navn på virksomheden under hvis sikkerhedsansvar jernbanesikkerhedsplanen udarbejdes samt DS 21001 certifikat-id.

**DS 21001 certifikat-id:** Id fra DS 21001 certifikat.

**Punkter:**

Der skrives med tynd skrift.

**1. Periode for arbejdets udførelse:**

Dette er også gyldighedsperiode.

Her påføres dato for, hvornår arbejdet i samme sporspærring foregår, normalt en begrænset periode, max. op til 7 dage. Længere periode kan aftales med Sikkerhedskoordinator.

**2. Arbejdsområde:**

Her påføres arbejdsområdet så nøjagtigt som muligt. F.eks. en kilometrering eller en afgrænsning ved angivelse af stationsgrænser.

**3. Planer der skal koordineres:**

Sporspærringscirkulæret samt de jernbanesikkerhedsplaner, der skal koordineres påføres planen, Ved funktionskort med samme nummer, skal der ud for nummeret også beskrives opgave og sted.

Det er muligt at kopiere flere felter ind.

Jernbanesikkerhedsplanerne samt sporspærringscirkulæret vedhæftes mailen.

**4. Ansvarsforhold*:***

Her påføres hvem der er:

* SR arbejdsleder / sporspærringsleder med navn telefon nummer samt hvilken jernbanesikkerhedsplan, de er ansvarlig for.
* SR hjælper / ass. jernbanearbejdsleder med navn telefon nummer samt hvilken jernbanesikkerhedsplan, de er ansvarlig for.

Det er muligt at kopiere flere felter ind.

**5. Særlige forhold vedr. sporspærring:**

I skrivefeltet tilføjes særlige forhold, som gør sig gældende, som f.eks.:

SR hjælperen / ass. Jernbanearbejdsleder, som opstiller stedlig dækning, påsætter kortslutningsstropper, dobbeltrettet stopmærke i eget arbejdsområdet.

Arbejdskøretøjerne skal anvende gul rotorblink når man nærmer sig hinanden.

Afgrænsning af arbejdsområdet til SR hjælperne f.eks. at man ikke må passere et signal eller anden tydelig markering på banen.

**6. Forhold omkring kørestrøm:**

Er der bestilt separat kørestrømsafbrydelse.

Hvilken jernbanesikkerhedsplan nr. skal forholde sig som om kørestrømmen *ikke* er afbrudt.

**7. Uheld, uregelmæssigheder og alarmering:**

Vejledning ved uheld, uregelmæssigheder og alarmering.

**8. Telefonliste:**

Her påføres alle relevante personer og telefonnumre.